1909 het z Rhyfälde e Streik vo de Aluminium-Arbeiter stattgfunde. Um Gägesatz züe andri Arbeiterstreiks in Bade wo sunscht meischtens friidlich abgloffe sin, het de Streik eskaliert. Durch de Gwerchschaftsekretär Engels us Stroossburg isch d Situation noo züesätzlich ufgheizt worre. Spööter het sich russgstellt dass dr Engels i s Badner Oberland versetzt worre gsi isch "damit er sich an den Oberländer Bauern seinen harten Schädel einrenne". Wo s Fabrikgelände vonere Mengi mit Stei beworfe worre isch, isch vo dr Fabrik uss dr Italiener Adamo Gnoli erschosse un en andrer Arbeiter schwer verletzt worre. Doodruf het e konschtanzer Infantriregiment Rhyfälde bsetzt un abgriggelt; au sin aageblich Hunderti vo Italiener uss dr Umgebig uf Rhyfälde marschiert um de Gnoni z räche, hen aber chönne vo italienischi Arbeiter uss Rhyfälde beruhigt werre. De Streik het e monatelangs politischs Noochspiil gha; 21 Persone sin wege Landsfriidebruch aaklagt worre. Vorallem het dr Streik au zeigt wie sozial unsicher un unruhig dr neui Ort noo gsi isch. [3].